Karinis bepilotis orlaivis

Karinis bepilotis orlaivis – bepilotis orlaivis, naudojamas karinei žvalgybai, šnipinėjimui ar taikinių atakavimui. Šie orlaiviai gali iškelti įvairias raketas, bombas ar kitus ginklus. Įprastai tokie dronai yra valdomi pilotų nuotoliniu būdu. Dėl to, kad tokių orlaivių valdymui nereikia turėti piloto viduje, orlaiviai yra lengvesni bei mažesni nei įprasti pilotuojami orlaiviai.

 Istorija 
Vieni iš pirmųjų karinių bepiločių orlaivių koncepcijos tyrinėtojų buvo amerikietis Lee De Forest, radijo prietaisų išradėjas, ir Ulises Armand Sanabria, televizijos inžinierius. Jie pristatė savo idėją apie bepiločius orlaivius 1940 m. „Popular Mechanics“ leidinio straipsnyje.„Robot Television Bomber“ Popular Mechanics 1940 birželis Šiuolaikinį karinį bepilotį droną pirmasis sukūrė John Stuart Foster Jr., Lorenso radiacijos laboratorijos branduolio fizikas. 1971 m. Foster gamindamas lėktuvo modelius sugalvojo, kad šis jo hobis galėtų padėti kurti ginklus. Jis sukūrė du prototipus, pavadintus „Prairie“ ir „Calera“. Jie buvo varomi modifikuoto vejapjovės variklio ir galėjo išbūti ore dvi valandas nešdami 13 kg krovinį.The World as Free-Fire Zone

1973 m. Jom Kipuro kare Izraelio pajėgos panaudojo neginkluotus JAV pagamintus bepiločius orlaivius „Ryan Firebee“ prieš Egipto priešlėktuvinių raketų arsenalą. Vėliau Izraelis pradėjo gaminti savo karinius bepiločius orlaivius ir juos naudojo tyrinėjimams ir žvalgybai.

Devintajame dešimtmetyje Iranas Irako–Irano kare panaudojo bepilotį orlaivį, apginkluotą šešiomis RPG-7 granatomis. 

Izraelio pajėgų sėkmės paskatintos, bepiločių orlaivių gamybą pradėjo ir JAV. Persijos įlankos karas laikomas vienas pirmųjų, kuriame buvo reguliariai naudojami kariniai bepiločiai orlaiviai. Pasak 1991 m. karo ataskaitos „bent vienas bepilotis orlaivis buvo ore nuolat viso karo metu“. Po šio karo savo bepiločius karinius orlaivius pradėjo gaminti ir kitos pasaulio šalys. Pirmoji užfiksuota JAV taikinio žūtis nuo bepiločio orlaivio įvyko 2001 m. spalio 7 d. Kandahare.

Nuo 2001 m., per karą prieš terorą, JAV pradėjo naudoti bepiločius karinius orlaivius dažniau. 2014 m. duomenimis, pasaulyje per penkerius metus nuo bepiločių karinių orlaivių atakų žuvo apie 2 400 žmonių.

Bepiločiai kariniai orlaiviai labai intensyviai naudojami 2022 m. Rusijos invazijos į Ukrainą metu.

 Skirstymas ir paskirtis 
Plačiąja prasme bepiločiams orlaiviams priskiriamos ir įvairios paskirties valdomosios bei sparnuotosios raketosEnciklopedinis karybos žodynas – Vilnius : Generolo Jono Žemaičio Lietuvos karo akademija, 2008; 396 p , bet kartais šiuo terminu vadinami tik vienkartiniai arba daugkartiniai varikliu varomi orlaiviai be įgulos, pakilimui naudojantys aerodinamines jėgas, galintys skraidyti autonomiškai arba valdomi nuotoliniu būdu ir nešti mirtinus arba nemirtinus kovinius užtaisus.„The Free Dictionary“  tikrinta 2011-02-18 Pagal pastarąjį apibrėžimą sparnuotosios raketos nelaikomos bepiločiais orlaiviais, nes jos, kaip ir daugelis valdomųjų raketų, pačios yra vienkartiniai ginklai, nepaisant to, kad neturi įgulos ir kai kuriais atvejais yra valdomos nuotoliniu būdu.

Bepiločiai orlaiviai naudojami šabloninėms arba itin pavojingoms užduotims vykdyti. Šiuo metu jie dažniausiai atlieka žvalgybos ir kovines užduotis. Bepiločiai kovos orlaiviai yra skirti antžeminiams ir jūrų taikiniams naikinti (sparnuotoji raketa, planeris su koviniu užtaisu, bepilotis nuotolinio valdymo orlaivis ir kt.) Jų veikimo nuotolis nuo kelių dešimčių
iki kelių tūkstančių km, skrydžio aukštis nuo 50−100 m iki 25−30 km, greitis − nuo ikigarsinio iki viršgarsinio. Leidžiami iš antžeminių leidimo įrenginių, laivų ir lėktuvų. Naudojant bepiločius kovos orlaivius, atliekama nemažai sėkmingų kovinių užduočių, tačiau jie neretai sukelia atsitiktinių civilių aukų ir (arba) netiksliai pasirenka taikinius.Pir Zubair Shah, „Pakistan Says U.S. Drone Kills 13“, „New York Times“, 2009 m. birželio 19 d Bepiločiai žvalgybos orlaiviai yra skirti strateginei, operatyvinei ir taktinei oro žvalgybai sausumos ir jūrų karo veiksmų teatruose. Turi specialią įrangą, kuri sudaro galimybes žvalgyti įvairiais būdais (fotografuojant, stebint radiolokacijos metodais ir kt.) dieną ir naktį.

 Šaltiniai 

Kategorija:Bepiločiai orlaiviai
Kategorija:Karinė aviacija